પોરબંદરમાં તિરૂપતિ સેવા ચેરીટેબલ ટ્રસ્ટ દ્વારા અનેક સેવાયજ્ઞો ચાલી રહ્યા છે. આ સંસ્થા દ્વારા છેલ્લા 12 વર્ષથી ગરીબ માણસોને ફ્રી દવા, 50 ટકામાં દર્દીઓને બહારગામ લઈ જવા માટે એમ્બ્યુલન્સ સેવા તેમજ 50 ટકા રાહતદરે લેબોરેટરી રીપોર્ટની સુવિધા કરી આપવામાં આવે છે. આ ઉપરાંત પોરબંદરની બન્ને સરકારી હોસ્પિટલોમાં દર રવિવારે તથા ગુરૂવારે તમામ દર્દીઓને પૌષ્ટીક આહારનું વિનામૂલ્યે વિતરણ કરવામાં આવે છે તેમજ દરરોજ સાંજે લેડી હોસ્પિટલે તમામ દર્દીઓને બિસ્કીટ વિનામૂલ્યે આપવામાં આવે છે તેમજ 25 વિધવા બહેનોને દર મહિને અનાજની કીટ વિનામૂલ્યે આપવામાં આવે છે. ત્યારે આ સેવાયજ્ઞનું વધુ વિસ્તરણ કરવામાં આવનાર છે જેમાં ટુંક સમયમાં તિરૂપતિ સેવા ચેરીટેબલ ટ્રસ્ટ દ્વારા સંચાલીત રાહત દવાખાનું શિતલા ચોક પાસે જલારામ મંદિર પાસે પ્રારંભ થશે. જેમાં ટોકન ફી થી ડોક્ટરની વિઝીટ તથા દવા આપવામાં આવશે અને ડો. ભાર્ગવ રાયચુરા તથા ડો. ચેતન શાસ્ત્રીજી સેવા આપશે. નાના માણસોને નજીવા દરે મેડીકલ સેવા મળી રહે તેવા હેતુસર આ રાહત દવાખાનાનો પ્રારંભ થશે. ઉપરાંત માનવ સેવા એ જ પ્રભુસેવાના ઉદેશ સાથે આ સંસ્થા દ્વારા મેડીકલ સાધનો વ્હીલચેર, ઓક્સીજન મશીન, ફોલ્ડીંગ પલંગ, સક્શન મશીન, ટોયલેટ ચેર, બાયપેપ મશીન, નેબ્યુલાઈઝર અને ઓક્સીજન કીટ વગેરે નજીવા દરે દર્દીઓ માટે ભાડે આપવામાં આવે છે તેમજ પી.એમ. માટે આવતા મૃતદેહને કફન પણ વિનામૂલ્યે પૂરા પાડવામાં આવે છે ત્યારે આ સેવાયજ્ઞોનું વધુ વિસ્તરણ કરવા માટે દવાખાનાનો પ્રારંભ થશે.